
Ministru kabineta noteikumi Nr. 785
Rīgā 2025. gada 16. decembrī (prot. Nr. 52 62. §)
Eiropas Savienības kohēzijas politikas programmas 2021.–2027. gadam 3.2.1. specifiskā atbalsta mērķa "Attīstīt noturīgu aizsardzības infrastruktūru, prioritāri atbalstot divējāda lietojuma infrastruktūru, kā arī uzlabot civilo sagatavotību" 3.2.1.1. pasākuma "Bezpilota lidaparātu uztveršanas, identifikācijas, izsekošanas un pretdarbības risinājuma ieviešana" īstenošanas noteikumi
Izdoti saskaņā ar Eiropas Savienības fondu 2021.–2027. gada plānošanas perioda vadības likuma 19. panta 6. un 13. punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības kohēzijas politikas programmas 2021.–2027. gadam 3.2.1. specifiskā atbalsta mērķa "Attīstīt noturīgu aizsardzības infrastruktūru, prioritāri atbalstot divējāda lietojuma infrastruktūru, kā arī uzlabot civilo sagatavotību" 3.2.1.1. pasākumu "Bezpilota lidaparātu uztveršanas, identifikācijas, izsekošanas un pretdarbības risinājuma ieviešana" (turpmāk – pasākums);
· 1.2. pasākuma mērķi un mērķa grupu;
· 1.3. pasākumam pieejamo finansējumu un nacionālā līdzfinansējuma likmi;
· 1.4. prasības Eiropas Reģionālās attīstības fonda projekta (turpmāk – projekts) iesniedzējam;
· 1.5. atbalstāmo darbību un izmaksu attiecināmības nosacījumus;
· 1.6. vienkāršoto izmaksu piemērošanas nosacījumus un kārtību.
· 2. Pasākuma mērķis ir uzlabot valsts akciju sabiedrības "Starptautiskā lidosta "Rīga"" (turpmāk – Rīgas lidosta) spējas uztvert, identificēt un izsekot bezpilota lidaparātus,  kas veic nesankcionētus lidojumus gaisa satiksmes kritiskajās zonās un gaisa telpā virs Rīgas lidostas teritorijas, kuru normatīvajos aktos par gaisa telpas pārvaldību noteiktajā kārtībā noteikusi valsts aģentūra "Civilās aviācijas aģentūra" sadarbībā ar lidlauka īpašnieku vai valdītāju un gaisa satiksmes pakalpojumu sniedzēju, kā arī pretdarboties minētajiem bezpilota lidaparātiem, ņemot vērā pieaugošos riskus, ko rada nesankcionēta bezpilota lidaparātu izmantošana.
· 3. Pasākuma mērķa grupa ir gaisa transporta infrastruktūras lietotāji.
· 4. Pasākuma ietvaros kopējais plānotais finansējums ir 2 420 500 euro, tai skaitā Eiropas Reģionālās attīstības fonda finansējums – ne vairāk kā 1 954 863 euro un privātais līdzfinansējums – 465 637 euro.
· 5. Maksimālais attiecināmais Eiropas Reģionālās attīstības fonda finansējuma apmērs nepārsniedz 85 procentus no projektam plānotā kopējā attiecināmā finansējuma.
· 6. Pasākuma ietvaros Eiropas Reģionālās attīstības fonda finansējumu piešķir granta veidā.
· 7. Pasākumu īsteno līdz 2029. gada 31. decembrim, sasniedzot:
· 7.1. nacionālos iznākuma rādītājus:
· 7.1.1. uzstādīts nesankcionētu bezpilota lidaparātu identificēšanas radaru sistēmas un komandvadības komplekts;
· 7.1.2. uzstādīta nesankcionētu bezpilota lidaparātu attālinātas vadības signālu slāpēšanas iekārta un sistēmas integrācija;
· 7.2. nacionālo rezultāta rādītāju – ieviests komplekss tehnoloģiskais risinājums nesankcionētu bezpilota lidaparātu identificēšanai un signālu slāpēšanai.
· 8. Šo noteikumu 7. punktā minētie rādītāji ir sasniegti, kad atbilstoši noslēgtajiem līgumiem ir piegādātas un uzstādītas iekārtas, sistēmas un nepieciešamais programmnodrošinājums un to apliecina pieņemšanas un nodošanas akti, kā arī pabeigti projektā paredzētie būvdarbi (ja tādi paredzēti), kas tiek pamatoti ar iesniegtiem būvdarbu pabeigšanu pamatojošiem dokumentiem, un objekti ir nodoti ekspluatācijā saskaņā ar būvniecības jomu reglamentējošajiem normatīvajiem aktiem, kā arī ieviests komplekss tehnoloģisks risinājums un projekts ir pabeigts.
· 9. Pasākumu īsteno ierobežotas projektu iesniegumu atlases veidā.
· 10. Pasākuma ietvaros atbildīgās iestādes funkcijas pilda Satiksmes ministrija.
II. Prasības projekta iesniedzējam
· 11. Pasākuma ietvaros projekta iesniedzējs ir Rīgas lidosta.
· 12. Projekta iesniedzējs, kas pēc projekta apstiprināšanas ir finansējuma saņēmējs (turpmāk – finansējuma saņēmējs), sagatavo projekta iesniegumu atbilstoši projektu iesniegumu atlases nolikumā noteiktajām prasībām un iesniedz to Kohēzijas politikas fondu vadības informācijas sistēmā, pievienojot projektam veikto ekonomisko analīzi.
III. Atbalstāmās darbības un izmaksas
· 13. Pasākuma ietvaros ir atbalstāmas darbības, kas vērstas uz bezpilota lidaparātu uztveršanas, identifikācijas, izsekošanas un pretdarbības risinājuma ieviešanu, paredzot tādu inovatīvu un kompleksu tehnoloģisko risinājumu ieviešanu sistēmās, kas spēs nodrošināt gaisa satiksmes, pasažieru un Rīgas lidostas drošību gaisa satiksmes kritiskajā zonā un Rīgas lidostas teritorijā.
· 14. Projektā neiekļauj darbības, kas nav vērstas uz šo noteikumu 2. punktā minētā mērķa sasniegšanu.
· 15. Pasākuma ietvaros ir attiecināmas šādas izmaksas:
· 15.1. tiešās attiecināmās izmaksas, kas ir tieši saistītas ar projekta īstenošanu un nepieciešamas projekta rezultātu sasniegšanai, un šī saistība ir skaidri saprotama un pierādāma;
· 15.2. netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus projekta īstenošanai un projekta rezultātu sasniegšanai.
· 16. Šo noteikumu 15.1. apakšpunktā minētās tiešās attiecināmās izmaksas var ietvert šādas izmaksu pozīcijas:
· 16.1. iesniegumu pamatojošās dokumentācijas sagatavošanas izmaksas (izņemot projekta iesnieguma veidlapas aizpildīšanas izmaksas);
· 16.2. radara sistēmas un ar tās funkcionalitāti saistīto moduļu iegādes izmaksas;
· 16.3. attālinātas vadības signālu slāpēšanas iekārtas iegādes izmaksas, kā arī jebkādi citi pretdarbības vai slāpēšanas risinājumi;
· 16.4. komandvadības (C2) programmnodrošinājuma licenču un to atjauninājumu izmaksas licenču darbības periodā, kas nepārsniedz piecus gadus no iegādes dienas;
· 16.5. ar šo noteikumu 16.2., 16.3. un 16.4. apakšpunktā minēto iekārtu un programmnodrošinājuma uzstādīšanu, testēšanu un integrāciju finansējuma saņēmēja sistēmās saistītās izmaksas;
· 16.6. būvprojekta, būvdarbu ieceres dokumentācijas, būvprojekta minimālā sastāvā, apliecinājuma kartes, paskaidrojuma raksta un paziņojuma par būvniecību izstrādes izmaksas visām projektā paredzētajām darbībām un ar to saistīto būvekspertīžu un izpētes izmaksas, ja to veikšana ir priekšnosacījums būvprojekta, būvdarbu ieceres dokumentācijas vai būvprojekta minimālā sastāvā izstrādei;
· 16.7. jaunas būves būvniecības, esošas būves pārbūves un atjaunošanas izmaksas atbilstoši būvprojektam, kā arī būvlaukuma ierīkošanas un novākšanas izmaksas;
· 16.8. iekārtu un sistēmu uzturēšanas, tai skaitā apkalpošanas un nepieciešamo remontdarbu, izmaksas līdz projekta īstenošanas beigām, ja nepieciešams, piesaistot attiecīgās jomas speciālistus;
· 16.9. nepieciešamo programmnodrošinājumu iegādes, atjauninājumu, uzlabojumu vai licenču darbības pagarināšanas izmaksas;
· 16.10. personāla apmācību izmaksas par jauno tehnoloģiju lietošanu; 
· 16.11. būvuzraudzības, kā arī apvienotās būvprojekta izstrādes un būvdarbu veikšanas procesa neatkarīgas uzraudzības pakalpojuma izmaksas, autoruzraudzības izmaksas un attiecīgo būvspeciālistu apdrošināšanas un normatīvajos aktos būvniecības jomā noteiktās obligātās apdrošināšanas izmaksas;
· 16.12. personāla izmaksas.
· 17. Šo noteikumu 15.2. apakšpunktā minētās netiešās attiecināmās izmaksas plāno kā vienu izmaksu pozīciju, piemērojot netiešo izmaksu vienoto likmi 15 procentu apmērā no šo noteikumu 16.12. apakšpunktā minētajām tiešajām attiecināmajām izmaksām.
· 18. Projektā plānotās attiecināmās izmaksas netiek finansētas vai līdzfinansētas, kā arī tās nav plānots finansēt vai līdzfinansēt no citiem valsts un ārvalstu finanšu atbalsta instrumentiem.
· 19. Pievienotās vērtības nodoklis, kas tiešā veidā saistīts ar projektu, uzskatāms par attiecināmām izmaksām saskaņā ar Eiropas Parlamenta un Padomes 2021. gada 24. jūnija Regulas (ES) 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula Nr. 2021/1060), 64. panta 1. punkta "c" apakšpunktā ietvertajiem nosacījumiem.
· 20. Pasākuma īstenošanā radušās izmaksas var uzskatīt par attiecināmām finansēšanai no Eiropas Reģionālās attīstības fonda, ja tās atbilst šo noteikumu 16. punktā minētajām izmaksu pozīcijām un ir radušās ne agrāk kā 2025. gada 29. maijā. Projekta iesniegumā neiekļauj un finansējumu nepiešķir darbībām, kas pabeigtas līdz projekta iesnieguma iesniegšanas dienai.
· 21. Projekta īstenošanas gaitā radušās sadārdzinājuma izmaksas, kas pārsniedz šo noteikumu 4. punktā noteikto kopējo plānoto finansējumu, finansējuma saņēmējs sedz no saviem līdzekļiem.
IV. Projekta īstenošanas nosacījumi
· 22. Īstenojot projektu, finansējuma saņēmējs:
· 22.1. uztur projekta īstenošanā radītās vērtības un nodrošina par saviem vai papildus piesaistītiem līdzekļiem to uzturēšanu piecus gadus pēc projekta pabeigšanas;
· 22.2. ja attiecināms, projekta ietvaros, veicot iepirkumus, nodrošina vides prasību integrāciju preču un pakalpojumu iepirkumos (zaļais publiskais iepirkums) un, kur tas ir attiecināms un atbilstošs ieguldījumu specifikai, publiskos iepirkumus īsteno sociāli atbildīgā veidā, piemērojot sociāli atbildīgā publiskā iepirkuma un inovatīvā publiskā iepirkuma nosacījumus;
· 22.3. projekta īstenošanai nepieciešamo preču un pakalpojumu iegādi veic saskaņā ar normatīvajiem aktiem publisko iepirkumu jomā, īstenojot atklātu, pārredzamu, nediskriminējošu un konkurenci nodrošinošu konkursa procedūru;
· 22.4. uzkrāj datus par projektā sasniegtajiem šo noteikumu 7. punktā minētajiem rādītājiem;
· 22.5. sniedz sadarbības iestādei informāciju par šo noteikumu 7. punktā minēto rādītāju sasniegšanu;
· 22.6. nodrošina komunikācijas un vizuālās identitātes pasākumus saskaņā ar regulas Nr. 2021/1060 47. un 50. pantu un kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā;
· 22.7. nodrošina, ka pasākuma īstenošanas laikā nekustamie īpašumi, kuri nepieciešami projekta īstenošanai, ir finansējuma saņēmēja īpašumā vai lietošanā. Ja pasākuma ietvaros nepieciešams veikt būvniecību, to veic uz zemesgrāmatā ierakstītas lietu tiesības pamata, saskaņojot būvniecības ieceri ar projekta īstenošanai nepieciešamo nekustamo īpašumu īpašniekiem atbilstoši normatīvo aktu nosacījumiem būvniecības jomā;
· 22.8. izstrādā iekšējās kontroles sistēmu, ietverot tajā informāciju par interešu konflikta, krāpšanas, korupcijas risku un dubultā finansējuma novēršanas mehānismu;
· 22.9. nodrošina sasniegto rezultātu ilgtspēju vismaz piecus gadus pēc noslēguma maksājuma veikšanas;
· 22.10. glabā projekta dokumentāciju un nodrošina tās pieejamību visā projekta īstenošanas laikā un uzraudzības periodā, kas nepārsniedz piecus gadus pēc pēdējā noslēguma maksājuma veikšanas finansējuma saņēmējam;
· 22.11. ja attiecināms, ievēro horizontālo principu "Klimatdrošināšana" un uzkrāj datus par projekta ietekmi uz horizontālā principa "Klimatdrošināšana" aspektiem – klimata pārmaiņu mazināšanu un pielāgošanos klimata pārmaiņām;
· 22.12. nodrošina atsevišķu darījumu ieņēmumu un izdevumu grāmatvedības uzskaiti, kā arī darbību un ar to īstenošanu saistīto finanšu plūsmu nodalīšanu.
· 23. Pasākuma ietvaros projektu īsteno saskaņā ar noslēgto līgumu par projekta īstenošanu, bet ne ilgāk kā līdz 2029. gada 31. decembrim.
· 24. Projekta īstenošanas vieta ir Latvijas Republika.
· 25. Projekta īstenošanā veiktie ieguldījumi ir finansējuma saņēmēja īpašums.

